龍噓氣成雲，雲固弗靈於龍也。然龍乘是氣，茫洋窮乎玄間，薄日月，伏光景，感震電，神變化，水下土，汩陵穀，雲亦靈怪矣哉！  
 雲，龍之所能使為靈也；若龍之靈，則非雲之所能使為靈也。
    然龍弗得雲，無以神其靈矣。失其所憑依，信不可歟！  
    异哉！其所憑依，乃其所自為也。《易》曰：“雲從龍。”既曰：龍，雲從之矣。
    世有伯樂，然後有千里馬。千里馬常有，而伯樂不常有。故雖有名馬，只辱於奴隸人之手，駢死於槽櫪之間，不以千里稱也。  
    馬之千里者，一食或盡粟一石。食馬者不知其能千里而食也。是馬也，雖有千里之能，食不飽，力不足，才美不外見，且欲與常馬等不可得，安求其能千里也？  
    策之不以其道，食之不能盡其材，鳴之而不能通其意，執策而臨之，曰：“天下無馬！”嗚呼！其真無馬邪？其真不知馬也！